恐怖意式麪

可以譯做恐怖意式麪，廣義上泛指响英文圈嘅互聯網流動嘅恐怖故仔，狹義上淨係指响英文圈互聯網流傳、專登寫到好似都市傳說噉嘅恐怖短篇故仔。一般嚟講，恐怖意式麪作品喺題材同內容方面唔多限制，會包含靈異故仔，但又可以包埋啲完全冇超自然成份嘅恐怖故仔。

舉個例說明，瘦削男成日俾人攞嚟做廿一世紀初恐怖意式麪嘅代表：英文圈嘅互聯網上面流傳好多講瘦削男嘅散文式故仔，啲故仔好多時得嗰 1,000 至 2,000 字長，背景設喺現代社會，個個故仔作者都唔同，呢啲人又多數唔係專業作家；瘦削男俾人覺得佢恐怖，似人但唔係人，會跟蹤人，俾佢跟蹤嘅人往往會失蹤，同時佢又唔似得吸血鬼或者狼人噉係家傳戶曉嘅傳說生物－更加突顯咗「對未知嘅恐懼」。

到咗 2020 年，恐怖意式麪經已成為咗英文圈互聯網好出名嘅一部份。有唔少人都會開網站，專門寫同交流恐怖意式麪，吸引到一定數量嘅讀者；甚至仲有人嘗試將出名嘅恐怖意式麪作品攞去改編做電影。

定位 

原則上，creepypasta 可以純粹係指响互聯網度流傳嘅恐怖故仔。不過喺實際應用上，恐怖意式麪有某啲固有嘅特徵，而專門玩恐怖意式麪寫作嘅人通常都會為自己嘅作品設下一啲限制。一般認為，恐怖意式麪故仔最重點嘅特徵係會特登寫到好似都市傳說噉嘅樣，即係話呢啲作品通常都會：
短，一個普通人可以一吓過將成個故仔由頭睇到落尾；
會用第一人身嚟寫；
唔會講明「個故仔係虛構」；
背景設定會設喺現代世界；
－有人指，呢啲特徵令到讀者有種「呢件事有可能發生喺我身上」噉嘅感覺，更加加強咗呢啲故仔喺互聯網流傳嘅能力。除此之外，恐怖意式麪故仔亦都被指係深受 H. P. 愛卡夫嘅作品影響，成日都會用「對未知嘅恐懼」嚟令讀者覺得驚。

名作

瘦削男 

瘦削男係恐怖意式麪嘅一部出名作品：瘦削男，又叫瘦長人，係起源自 2009 年嘅一系列恐怖意式麪故仔；廿一世紀初嘅互聯網流傳住好多講瘦削男嘅短篇故仔，喺呢啲故仔入面，瘦削男著住黑色西裝，生得異常咁高咁瘦，好多時俾人以為佢係樖樹，而且塊面一片空白－佢個樣有少少似人但近睇明顯唔係人；喺行為上，根據多數故仔嘅描述，瘦削男會喺樹林等嘅多種地方出現，會跟蹤佢嘅目標人物，跟蹤到咁上下，佢就會突然出現喺目標人物身後，事後俾瘦長人跟蹤嗰個人就會失蹤。

瘦削男有齊晒恐怖意式麪嘅重要特徵，例如係佢從來唔講嘢又冇人知失咗蹤嘅人嘅下場，就引起讀者對未知嘅恐懼；而且因為描繪瘦削男嘅故仔通常個個作者都唔同，所以呢啲故仔對瘦削男嘅描述唔完全一致－更加顯得呢啲故仔似都市傳說。因為瘦削男咁有恐怖意式麫嘅特徵又咁俾人廣傳，所以佢成日俾人攞嚟做恐怖意式麪嘅代表角色。

第啲作品 

除咗瘦削男之外，恐怖意式麪仲有多部出名嘅作品：
紫苑鎮綜合症：紫苑鎮係著名電子遊戲《寵物小精靈紅・綠》入面嘅一笪虛構地方，出晒名鬧鬼而且有令人不安嘅配樂；因為噉，電子遊戲玩家之間就出咗有關紫苑鎮綜合症嘅都市傳說－根據呢啲傳說，紫苑鎮嘅配樂包含一啲特殊頻率嘅聲波，輕則會令人頭痛，而且又有傳說講啲聲波係大人聽唔到嘅，細路先聽到，而且有好多細路喺玩過隻遊戲聽到紫苑鎮之後，仲精神失常自殺。上述呢啲傳說都係流嘅，但初頭有唔少人喺度為紫苑鎮綜合症作故仔，仲老作咗啲假嘅個案出嚟，令到「紫苑鎮綜合症」呢個諗頭喺電子遊戲玩家之間廣傳，仲引起咗人同佢作恐怖意式麪風格嘅短篇小說。
Ben Drowned：源自 2010 年代初，故仔主角係個啱啱入大學嘅後生仔，有日佢喺度搵啲舊嘅 N64 遊戲玩，玩玩吓《薩爾達傳說：穆修拉嘅面具》嗰陣，發現隻遊戲出現啲古怪同令人不安嘅 bug，而且隨住情節發展，佢仲發現隻遊戲餅咭匣同一個叫阿賓嘅男仔有關；呢份作品俾人認為係早期恐怖意式麪嘅代表之一，確立咗好多恐怖意式麪成日用嘅橋段—例如係「有鬼嘅遊戲咭匣」；Ben Drowned 好受歡迎，原作者到咗 2020 年代都仲有喺度寫相關作品。
The Backrooms：源自 2019 年嘅 4chan 論壇；相關嘅故仔講到，人有陣時會突然俾神秘力量傳送去一笪叫後房嘅地方；後房係一笪奇異嘅空間，外形似各種現代建築物嘅內部，共通點係呢啲空間入面空寥寥乜人都冇，但又有跡象顯示有人喺度，主角無論喺後房入面點等點搵都搵唔到出口，亦唔會搵到任何嘅人類；除此之外，啲人寫同貼有關後房嘅故仔嗰陣，仲好興附加埋一啲描繪「空寥寥、但有跡象顯示有人喺裏面」嘅現代建築物嘅相，唔少人都話呢啲影像令佢哋不安。後房嘅相關故仔相當受歡迎，甚至仲吸引咗人為佢哋製作電子遊戲。
...呀噉。

簡史

起源 

恐怖意式麪起源自互聯網普及初期嘅 1990 年代尾至 2000 年代初，具體日期不明：恐怖意式麪包含好多喺用家之間流傳嘅寫作品，而且啲人貼呢啲故仔上網嗰陣又好興匿名噉貼，所以有好多出名作品都係源頭不明；但可以確定嘅係，早喺 1990 年代，一般人經已有喺度用電郵等嘅互聯網技術通訊，途中有可能會互傳恐怖故仔或者都市傳說，而喺 2001 年嘅英文圈，經已有搵得到「貼喺網上論壇、用第一人身寫」嘅恐怖故仔作品。尤其可以睇吓 4chan 呢個成日有人匿名貼圖嘅英文網站。

跟住喺廿一世紀初頭嗰兩個十年，恐怖意式麪自成一種文學體裁：到咗 2008 年，已經有人建立網站，專門寫同交流恐怖意式麪作品；而 2010 年代初嘅恐怖意式麪仲搞到愈嚟愈旺－恐怖意式麪嘅愛好者建立咗更多有關恐怖意式麪嘅網站，而且喺 2010 年代中仲有人嘗試將恐怖意式麪作品改編做戲。值得一提嘅係喺呢個時期，因為啲人多咗專寫恐怖意式麪或者搞恐怖意式麪寫作比賽，令到恐怖意式麪演變到有咗「份作品掕住作者嘅名」呢家嘢。

詞源 

恐怖意式麪响英文入面個名係個混成詞，被指源自 2006 年嘅 4chan ：
Creepy、同
Copypasta；
呢兩隻英文字結合咗成為 creepypasta－就係指「喺網上流傳、令人毛骨悚然嘅嘢」，直譯可以譯做恐怖意式麪，噉係因為英文字 pasta 可以係指意式麪。

歐詞

恐怖文學、怪奇故仔
短篇故仔、民間傳說
平民過程
電子遊戲文化
H. P. 愛卡夫

攷

拎 

Creepypasta ，TV Tropes 有頁專講恐怖意式麪
Creepypasta.com ，呢個網站專門登啲人寫嘅恐怖意式麪
Creepypasta Wiki ，講恐怖意式麪資訊嘅維基型網站

網絡文化
恐怖故仔